न्यु डायमन्डको दोहोरो जित
शिवम् न्यु डायमन्ड एकेडेमी १३ औं रेडबुल ढोरपाटन महिला डबल लिग भलिबलको दोस्रो चरणअन्तर्गत मंगलबार दोहोरो जित निकालेको छ । 
काठमाडौँ — शिवम् न्यु डायमन्ड एकेडेमी १३ औं रेडबुल ढोरपाटन महिला डबल लिग भलिबलको दोस्रो चरणअन्तर्गत मंगलबार दोहोरो जित निकालेको छ । नयाँ बसपार्कस्थित ढोरपाटन क्लबको कोर्टमा न्यु डायमन्डले विभागीय नेपाल पुलिस क्लब र चितवनको मेघौली क्लबलाई पराजित गरेको थियो । पुलिसलाई २५–१८, १९–२५, २५–२२, २५–१२ को सेटमा हराएको पुलिसले मेघौली क्लबमाथि सजिलो जित हात पार्‍यो । न्यु डायमन्डले २५–७, २५–९, २५–९ को सोझो सेटमा दोस्रो खेल जितेको हो । मंगलबारै विभागीय टिम एपीएफ क्लबले पनि मेघौली क्लबलाई हराएको छ । एपीएफले मेघौलीलाई २५–८, २५–१८, २५–३ को सोझो सेटमा हरायो । नेपाल आर्मीले श्रीगाउँ खेविस दाङमाथि २५–१९, २५–११, २५–९ को सेटमा विजय पाएको हो । पोखरेली टोली टप्स उमाविले आर्मीलाई २५–१५, २५–१५, २५–१९ को सोझो सेटमा हरायो । दोस्रो चरण सुरु हँुदा न्यु डायमन्डले १३ खेलबाट ३७ अंक जोडेको छ । अपराजित एपीएफले ११ खेलबाट ३२ अंक जोड्न सफल भयो । तेस्रो स्थानमा रहेका पुलिस क्लब र टप्स उमाविले १२ खेलबाट समान २७ अंक जोडेका छन् ।